**Հ Ի Մ Ն Ա Վ Ո Ր ՈՒ Մ**

**ՊԵՏԱԿԱՆ ԳՈՒՅՔՆ ՕՏԱՐԵԼՈՒ ՄԱՍԻՆ**

**ՀՀ կառավարության որոշման նախագծի**

Ներկայացված նախագծով առաջարկվում է ՀՀ ՏԿԵ նախարարության պետական գույքի կառավարման կոմիտեին ամրացված, պետական սեփականություն հանդիսացող, Հայաստանի Հանրապետության Կոտայքի մարզ, համայնք Աբովյան ք. Արզնու խճուղի 44 հասցեում գտնվող 15965.49 քառ. մետր մակերեսով շենք-շինությունները, ինչպես նաև դրանց զբաղեցրած, օգտագործման ու սպասարկման համար հատկացված 5.27864 հեկտար մակերեսով հողամասն (այսուհետ՝ Գույք) օտարել մրցույթով:

Օտարման առաջարկվող Գույքը Պետական գույքի կառավարման կոմիտեին է հանձնվել 2009 թվականին, գույքն իրենից ներկայացնում է Միկրոբիոլոգիայի ինստիտուտի շենք-շինություններ և հողամաս, որը ներկայումս չի շահագործվում։

2021 թվականի դեկտեմբերի 16-ի դրությամբ Գույքի գնահատված շուկայական արժեքը կազմում է 801 465 000 ՀՀ դրամ, ներառյալ շենք-շինություններին հատկացված հողամասի տվյալ պահին գործող կադաստրային արժեքը՝   234 466 632 ՀՀ դրամ։

Մրցույթով օտարման ենթակա Գույքի վաճառքի գին է սահմանվել   գնահատված արժեքի 100 տոկոսի չափը՝ 801 465 000 ՀՀ դրամ։

Մրցույթի մասնակցության նախավճարը սահմանվում է Գույքի նվազագույն գնի 5 տոկոսի չափով: Մրցույթի հաղթողի կողմից մուծված նախավճարը ներառվում է առաջարկվող գնի մեջ: Նախավճարը չի վերադարձվում և փոխանցվում է ՀՀ պետական բյուջե, եթե հաղթող մասնակիցը հրաժարվում է հետագա վճարումները կատարելուց։

Գնորդը պարտավոր է վճարել նաև Գույքի արժեքի որոշման ծառայությունների վճարը՝   1 200 000 ՀՀ դրամ գումարը։

Նախագծով սահմանվել է նաև, որ առաջին մրցույթի ժամանակ Գույքը չվաճառվելու դեպքում Գույքի վաճառքի նպատակով կազմակերպել ևս երկու մրցույթ` նույն պայմաններով՝ առանց գույքի վաճառքի գնի նվազեցման։

**ՀՀ կառավարության 18.08.2021թ. թիվ 1363-Ա որոշմամբ սահմանվել է ՀՀ կառավարության 2021-2026թթ. ծրագիրը, որի 6.7 կետով հաստատվել է «Պետական գույքի արդյունավետ կառավարում» բաժինը։ Ծրագրի համաձայն սահմանվել է գույքի արդյունավետության և գրավչության բարձրացմանը, միասնական բազայի հաշվառմանը, բնակչության սոցիալ-տնտեսական խնդիրների լուծմանն ուղղված մի շարք կատարման ենթակա միջոցառումներ։ Հայաստանի Հանրապետության Կոտայքի մարզ, համայնք Աբովյան ք. Արզնու խճուղի 44** **հասցեում գտնվող Գույքի օտարման արդյունքում հնարավորություն կստեղծի տարիներ ի վեր չշահագործվող, Գույքը գնորդի կողմից վերանորոգել և շահագործել՝ արդյունքում՝ արդյունավետ կառավարել, ինչը բխում է ՀՀ կառավարության 2021-2026թթ. ծրագրի պահանջներից։**

**«Պետական գույքն օտարելու մասին»** ՀՀ կառավարության որոշման նախագծի ընդունման արդյունքում նախատեսվում է Հայաստանի Հանրապետության պետական բյուջե ապահովել լրացուցիչ դրամական մուտքեր։